ขอให้ประชาชนรักษาสุขภาพ ช่วงสุดสัปดาห์นี้หลายพื้นที่สภาพอากาศค่อนข้างแปรปรวน
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยาเปิดเผยว่า ช่วงสุดสัปดาห์นี้มวลอากาศเย็นจากประเทศจีนจะแผ่ลงมาปกคลุมประเทศไทย โดยวันนี้ (5 พ.ย.64) - 7 พฤศจิกายน 2564 ภาคเหนือและภาคกลาง ในช่วงเช้าอุณหภูมิต่ำสุด 23 - 24 องศาเซลเซียส ขณะที่ ภาคตะวันออกเฉียงเหนือ อุณหภูมิต่ำสุด 22 - 23 องศาเซลเซียส จากนั้นตั้งแต่วันที่ 8 พฤศจิกายนเป็นต้นไป หลายพื้นที่อุณหภูมิเริ่มลดลงโดยเฉพาะภาคตะวันออกเฉียงเหนือ อุณหภูมิลดลง 3-5 องศาเซลเซียส ส่วนภาคเหนือและภาคกลาง อุณหภูมิลดลง 2-4 องศาเซลเซียส ขณะเดียวกัน ในช่วงวันที่ 7-8 พฤศจิกายนนี้ ภาคตะวันออก ภาคเหนือและภาคตะวันออกเฉียงเหนือตอนล่าง จะมีฝนตกเล็กน้อยถึงปานกลางด้วย ขอให้ประชาชนรักษาสุขภาพ เนื่องจากช่วงสุดสัปดาห์นี้ถึงต้นสัปดาห์หน้าสภาพอากาศค่อนข้างแปรปรวน สำหรับภาคใต้ ตั้งแต่วันที่ 8 พฤศจิกายนเป็นต้นไป  ประชาชนควรเฝ้าระวังฝนตกหนักสะสม อาจทำให้เกิดน้ำท่วมฉับพลันน้ำป่าไหลหลาก  เนื่องจากมรสุมตะวันออกเฉียงเหนือเริ่มมีกำลังแรงขึ้นผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา  กล่าวย้ำว่า ขอให้ประชาชนติดตามสภาพอากาศอย่างใกล้ชิดที่เว็บไซต์ www.tmd.go.th หรือโทรสายด่วน 1182 ได้ตลอด 24 ชั่วโมง